邵武山人楊壽卿臨別索詩
作者：王邁
朝代：宋

paragraphs: 楚峰之下有地仙，隻手把握山水權。
青烏白鶴去不返，此郎高舉拍其肩。
年來海內稱絕倡，眸子瞭然通意匠。
巧尋地脈如良醫，妙畫山形如智將。
高談曾折王侯腰，湖海隨身一酒瓢。
僕痡馬瘦醉不省，術工鬼妬窮之招。
龍眼豹睛休分別，螻蟻侯王等同穴。
待儂回向心地初，林下班荆共君說。